Előterjesztés Zalakaros Város Önkormányzata Képviselő-testülete 2023. augusztus 01-jén tartandó ülésére
Napirend címe: Összefoglaló jelentés a költségvetési munkacsoport munkájáról
Előterjesztést készítette: Torma László aljegyző
Összefoglaló jelentés költségvetési munkacsoport munkájáról
[bookmark: _Hlk127518305]Előzmény: Zalakaros Város Önkormányzat Képviselőtestülete 4/2023. (II.09.) számú határozatában megbízta a polgármestert munkacsoport felállítására, melynek feladata a működési költségvetés csökkentése érdekében szükségesnek tartott intézkedések előkészítése, illetve a működési és fejlesztési források növelésének lehetősége kapcsán döntéselőkészítő feladatok elvégzése, az alábbi területeket kiemelve:
· energiahatékonyságot növelő fejlesztések, ezen belül a közvilágítás korszerűsítésére a képviselőtestület a tárgyévi költségvetésben 25 millió forintot biztosít
· fizető parkolás bevezetésének vizsgálata
· ingatlan értékesítések lehetősége
· vagyonhasznosítás 
· városi könyvtár átköltöztetésének vizsgálata

A munkacsoport polgármester által felkért tagjai:
· Torma László aljegyző
· Szijártóné Gorza Klára könyvvizsgáló
· Ódor László Lajos Zalakarosi Turisztikai Nonprofit Kft. ügyvezetője
· Sinkovics Norbert Zalakarosi Közösségi Ház és Könyvtár igazgatója

A munkacsoport két alkalommal tartott megbeszélést, egyszer szűkebb körben – polgármester, aljegyző, könyvvizsgáló- egyszer pedig valamennyi felkért tag részvételével.

A megbeszéléseken elhangzottak összefoglalása: 
A többször rögzített tény, a beszedett idegenforgalmi adó után járó állami támogatás megszüntetése, valamint a gépjárműadó önkormányzatot korábban megillető részarányának elvonása – beszedett adó 40 %-a- évente nagyságrendileg 300 millió Ft-tal csökkenti az önkormányzat rendelkezésére álló forrást, és hosszú távon bizonytalanná teszi az önkormányzati költségvetés fenntarthatóságát. Már második éve látható tendencia, hogy az előző évi maradvány visszaforgatásával teremthető meg a költségvetési egyensúly. A felek egyetértettek abban, hogy az elmúlt években a képviselőtestület és a hivatal közösen számos költségcsökkentő intézkedést hajtott végre. Az aljegyző kifejtette, hogy a problémát elsődlegesen abban látja, hogy a költségvetés szerkezete, elsősorban a kiadások nagyságrendje már érdemben nem módosítható. Könyvvizsgáló asszony felvetette, hogy az intézmények tegyenek javaslatot további költségcsökkentő intézkedésekre, az aljegyző véleménye szerint az intézmények a minimálisan szükséges költségvetéssel működnek, érdemi nagyságrendű megtakarítást nem lát az intézmények költségvetésében, de azzal egyetért, hogy folyamatosan törekedni kell a takarékos gazdálkodásra. 
A jelen lévők egyetértettek abban, hogy a bevételek növelése és a költségek csökkentése együtt jelenthet csak megoldást hosszútávon. A határozatban kiemelt területeken az előkészítő intézkedések megtörténtek:
· közvilágítás korszerűsítése, ledesítés: a külön tervezést nem igénylő saját tulajdonú oszlopaink esetében a legtöbbet fogyasztó égők, valamint a reflektorok cseréje megtörtént, a további fejlesztésre a terveket megrendeltük, az előzetes egyeztetések alapján kb. 148 db lámpatest LED-es lámpatestre történő cseréje valósulhat meg az elkülönített forrás terhére
· fizető parkolás: a képviselőtestület a bevezetéshez szükséges előkészítő döntéseket meghozta, a fizető parkolási rendszer üzemeltetésének felelősét kijelölte, jelenleg az induláshoz szükséges lépések megvalósítása történik
· ingatlan értékesítés, vagyonhasznosítás: fontos feladatként fogalmazta meg a testület a Probus telek értékesítését, az előkészítő döntéseket a képviselőtestület szintén meghozta, emellett az egyéb eladásra kijelölt ingatlanok meghirdetése tovább folytatódik, döntés született arról is, hogy az önkormányzati lakásokat elsősorban piaci alapon kell bérbe adni, A Jegenye sori lakásoknál a piaci alapú bérleti díj megállapításra került, és a pályázat kiírásra került, a Liget u. lakások esetében először a beázást kell orvosolni, és a szükséges felújítás után lehet új feltételekkel kiadni a lakásokat
· városi könyvtár átköltöztetésének vizsgálata: a képviselőtestület 40/2023. (III.09.) számú határozatában felkérte a polgármestert, vizsgálja meg a Civil Ház könyvtárral történő bővítésének lehetőségét, akár pályázati lehetőség igénybevételével, valamint, hogy kezdeményezze a Nagykanizsai Tankerületi Központ igazgatójánál a vagyonkezelési szerződés módosítását a könyvtár energiaköltségeinek megosztására, tekintettel arra, hogy a könyvtár iskolai könyvtári feladatot is ellát. A Civil Ház eddigi beépített része: 232, 6 m2, tehát kb. bruttó 55 m2 épülettel lehet bővíteni a rendezési terv szerint. Lehetőség van a rendezési tervet módosítani, úgyhogy az egész területre a 30 % beépíthetőség legyen érvényes. De ez hosszú folyamat és az egész övezetre vonatkozna. A jelenlegi megosztás az energiaköltségek tekintetében önkormányzatunknak kedvező. Például a gázszámla 47,8% -t fizetjük. A nyitvatartási arányok: Önkormányzat 63,3 %, iskola 36,6 %. A Könyvtár heti nyitvatartása összesen 30 óra, amelyből iskolai: 11 óra, városi: 19 óra, így nem javasolt a számunkra kedvező arány megváltoztatása.
· Jelenleg 0,1 és 0,6 fő személyi állománnyal működik a városi könyvtár, ez nem lenne lehetséges a jövőben.

Polgármester úr felhívta a figyelmet a képviselőtestület 56/2023. (III.31.) számú határozatára, melyben a képviselőtestület felkérte a polgármestert, hogy vizsgálja meg, milyen önkormányzati feladatok szervezhetők ki az önkormányzati tulajdonú gazdasági társaságokba. Két javaslatot vetett fel:
· [bookmark: _Hlk139974956]a termáltó és ökopart teljes üzemeltetését a költségekkel együtt a fürdő részére átadni, a terület a fürdő tulajdona, amennyiben a fürdő saját költségére üzemelteti, költséghatékonyabban működtethető, mint jelenleg
· (Az éves működtetés költsége: 18 millió Ft)

· a Karos Korzón található szökőkút a fürdőnek üzemeltetésre át van adva, véleménye szerint a költségekkel együtt kellene átadni, erre könyvvizsgáló asszony jelezte, hogy a fürdőnél a szökőkút üzemeltetés költségei nem a vállalkozás érdekében felmerülő költségek lennének, így társasági adó vonzatuk lenne, így továbbra is szükséges az üzemeltetési szerződés, a díj lehet jelképes is
Polgármester úr még két vizes attrakciót említ: A vízbelépő nő-itt még a tulajdonjog is tisztázatlan.
A 750 éves emlékműnél van még szivattyús-vizes-karbantartás, itt is célszerű a „a vizes”attrakciókat szakemberekre bízni.
[bookmark: _Hlk139976703]Polgármester úr felvetette, hogy a képviselőtestület vizsgálja meg azt a lehetőséget, hogy a Jegenye sori lakások közül legalább 1-et értékesíthetne az önkormányzat, a vételárból energiahatékonyságot növelő fejlesztések finanszírozhatók: pl: a közvilágítás ledesítésének folytatása.
A Zalakarosi Turisztikai Nonprofit Kft. ügyvezetője javasolta, hogy a képviselőtestület fontolja meg a Probusz telek gazdasági célú hasznosítását, kiemelten kutatás-fejlesztési célra történő hasznosítást.
Az ténykérdés, hogy az energiaárak drasztikus emelkedése súlyos terhet ró a tárgyévi költségvetésre és az energiaárak kiszámíthatatlansága jelentős bizonytalansági tényező a gazdálkodást érintően. Ezért a jelenlévők egyetértettek, hogy a működési költségek csökkentése az energiaköltségek területén lehetséges, ehhez energiahatékonyságot növelő fejlesztések szükségesek, elsősorban pályázati források igénybevételével, az ilyen típusú pályázaton történő indulás érdekében szükséges előkészítő tevékenységekről is hozott döntést a tárgyévben a képviselőtestület. 
A jelenlévők szintén fontosnak tartották a saját bevételek, ezen belül a helyi adóbevételekből származó bevételek növelésének lehetőségét. Nyilván majd a következő évre megvizsgálva a lehetőségeket, lehet dönteni adómérték emelésről, adókedvezmény szűkítésről, megszüntetésről. De emellett fontos az adózók körének bővítése. Az aljegyző jelzi, az építményadó és magánszemélyek kommunális adója esetében az ingatlannyilvántartás adatainak átvizsgálása folyamatosan történik és nagyszámú, eddig nem adózó ingatlant sikerült felderíteni és adózásba vonni, 5 évre visszamenőlegesen is. Könyvvizsgáló asszony javasolta az iparűzési adó esetében is a bevallási adatok ellenőrzését. Polgármester úr az idegenforgalmi adó kapcsán javasolt fokozottabb ellenőrzést, elsősorban a nem bejelentett szálláshelyekre koncentrálva. Az ellenőrzés kapcsán az önkormányzati hivatal az ellenőrzés indításához szükséges intézkedéseket megtette, az ellenőrzések megkezdődtek.
Amit már minden önkormányzati szereplő jelzett, a pandémia világított rá élesen, hogy a település legnagyobb veszélye az egy lábon állás, tehát az idegenforgalomtól való fokozottabb függés. A több lábon állás lehetősége az iparterület fejlesztés, nyilván a település üdülőhelyi sajátosságainak figyelembevételével, a terület biztosítására már hozott döntéseket a képviselőtestület, fontos ennek a területnek a közművesítése, ennek fedezete pl. a Probus telek eladásából is biztosítható, illetve akár pályázati forrás, akár egyedi állami támogatás kérése is felmerülhet. 
Bármilyen bevételnövelést vagy költségcsökkentést eredményező döntés mellett fontos lenne a központi döntéshozók felé jelezni, hogy a beszedett idegenforgalmi adó után járó kieső állami támogatás veszélyezteti azt, hogy az önkormányzat a lakosságot, illetve a turisztikai szereplőket megfelelő színvonalú közszolgáltatásokkal lássa el. Polgármester úr jelezte, nem lát esélyt az állami támogatás visszaállítására, fontos lenne legalább egy célzott támogatás a turisztikailag kiemelt településekre, hogy a meglévő rendezett településképet továbbra is biztosítani tudják, a települési infrastruktúrát karbantartani és fejleszteni, a lakosságot, illetve a turisztikai szereplőket megfelelő színvonalú közszolgáltatásokkal tudják ellátni.




Határozati javaslat a képviselőtestület számára:

I.

1./ Zalakaros Város Önkormányzat Képviselőtestülete úgy határoz a Termáltó és Ökopart teljes üzemeltetését a költségek viselésével együtt a Zalakarosi Fürdő Zrt. részére kívánja átadni 2024. január 1-jétől. A Zalakarosi Fürdő Zrt. üzleti tervében 2024. január 1-jétől az üzemeltetés költségeit tervezni kell.

[bookmark: _Hlk139976078][bookmark: _Hlk139975587]2./ Zalakaros Város Önkormányzat Képviselőtestülete felhatalmazza a polgármestert, hogy az 1./ pont szerinti döntést a Zalakarosi Fürdő Zrt. Közgyűlésén képviselje. (amennyiben közgyűlési döntés szükséges ehhez)

Határidő: 2023. november 30.
Felelős:    Novák Ferenc polgármester

II.

1./ Zalakaros Város Önkormányzat Képviselőtestülete kezdeményezi a Zalakarosi Fürdő Zrt. és az önkormányzat között a Karos Korzón található szökőkút üzemeltetésére kötött szerződés kiegészítését az önkormányzat fenntartásában lévő egyéb vizes attrakciókkal, valamint az üzemeltetési díj felülvizsgálatát – jelképes üzemeltetési díj rögzítésével.
(Ezek a következők: 750 éves emlékmű, Vízbelépő nő)

2./ Zalakaros Város Önkormányzat Képviselőtestülete felhatalmazza a polgármestert, hogy az 1./ pont szerinti döntést a Zalakarosi Fürdő Zrt. Közgyűlésén képviselje. (amennyiben közgyűlési döntés szükséges ehhez)

[bookmark: _Hlk139976719]Határidő: 2023. november 30.
Felelős:    Novák Ferenc polgármester

III.

1./ Zalakaros Város Önkormányzat Képviselőtestülete úgy határoz, hogy Jegenye sor 8. szám alatti lakások közül az alábbit/alábbiakat értékesíteni kívánja:
(Jegenye sor 8. alatti lakások: 
Zalakaros, Jegenye sor 8. szám I emelet a.), 70,31 m2, 3 szoba
Zalakaros, Jegenye sor 8. szám I emelet b.), 59,75 m2, 2 szoba
Zalakaros, Jegenye sor 8. szám II. emelet a. 70,31 m2, 3 szoba
Zalakaros, Jegenye sor 8. szám II. emelet b. 59,75 m2, 2 szoba)

2./ Zalakaros Város Önkormányzat Képviselőtestülete úgy határoz, az 1./ pont szerinti értékesítésből befolyt bevételt céltartalékba kell helyezni, melyből energiahatékonyságot növelő fejlesztések finanszírozhatók.

Határidő: 2023. október 15.
Felelős:    Novák Ferenc polgármester


Az összefoglaló jelentést készítette: 

Torma László                                              
aljegyző                                                           

